Okresná prokuratúra Zvolen 
Trhová 1, 960 19 Zvolen 1 	

Sp. zn. : 3 Pv 296/13/6611	Zvolen, 23.10.2013
EEČ : 2-51-164-2013

U Z N E S E N I E

Trestná vec:	obvinený XXXXX 
Prečin:	Ublíženie na zdraví podľa § 157 odsek 1 Trestného zákona číslo 300/2005 Zbierky zákonov v znení zákona číslo 246/2012 Zbierky zákonov

Rozhodol: 	prokurátor Okresnej prokuratúry Zvolen
Podľa § 214 odsek 1 Trestného poriadku postupujem vec trestného stíhania obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
pre prečin ublíženia na zdraví podľa § 157 ods. 1 Tr. zákona ktorého sa dopustil na tom skutkom základe, že dňa 21. 04. 2012 v čase o 15.15 h viedol osobné motorové vozidlo tov. zn. BMW 320d, ev. č. RS XXXXX po ceste I/50 v smere jazdy od obce Kriváň, smerom na Lučenec, kde v km 267,5 v okrese Detva, pred odbočkou na obec Dolná Bzová, nevenoval dostatočnú pozornosť vedeniu vozidla a situácii v cestnej premávke a narazil predným pravým rohom svojho vozidla do zadného ľavého rohu pred jeho vozidlom v tom istom smere jazdiaceho osobného motorového vozidla tov. zn. Peugeot 206, ev. č. MI XXXXX ktoré viedla XXXXX, nar. 04. 02. 1965, bytom XXXXX, čím došlo k zraneniu spolujazdcov z osobného motorového vozidla, tov. zn. Peugeot 206, ev. č. MI 323 BK a to XXXXX, nar. 15. 05. 1988, bytom XXXXX s dobou liečenia a PN v trvaní od 23.4.2012 do 25.6.2012 a XXXXX, nar. 24. 05. 1998, XXXXX, s dobou liečenia a PN v trvaní 2-3 týždne, 

 na prejednanie Okresnému dopravnému inšpektorátu Zvolen, oddeleniu bezpečnosti a plynulosti cestnej premávky a dopravných evidencií, nakoľko výsledky skráteného vyšetrovania preukazujú, že nejde o trestný čin, ale o skutok, ktorý by mohol byť priestupkom podľa § 22 ods. l písm. g/ SNR č. zák. č. 372/90 Zb. o priestupkoch v platnom znení.

Odôvodnenie:
	Poverený príslušník OR PZ ODI Zvolen uznesením zo dňa 30.04.2013 sp. zn. ORP-66/DI-ZV-13 podľa § 199 ods. 1 Tr. poriadku začal trestné stíhanie a súčasne podľa § 206 ods. 1 Tr. poriadku vzniesol obvinenie XXXXX, pre prečin ublíženia na zdraví podľa § 157 ods. 1 Tr. zákona,  ktorého sa dopustil na tom skutkom základe, že dňa 21. 04. 2012 v čase o 15.15 h viedol osobné motorové vozidlo tov. zn. BMW 320d, ev. č. RS XXXXX po ceste I/50 v smere jazdy od obce Kriváň, smerom na Lučenec, kde v km 267,5 v okrese Detva, pred odbočkou na obec Dolná Bzová, dostal počas jazdy mikrospánok, následkom čoho nevenoval dostatočnú pozornosť vedeniu vozidla a situácii v cestnej premávke a narazil predným pravým rohom svojho vozidla do zadného ľavého rohu pred jeho vozidlom v tom istom smere jazdiaceho osobného motorového vozidla tov. zn. Peugeot 206, ev. č. MIXXXXX ktoré viedla XXXXX, nar. 04. 02. 1965, bytom XXXXX, čím došlo k zraneniu spolujazdcov z osobného motorového vozidla, tov. zn. Peugeot 206, ev. č. MI 323 BK a to XXXXX, nar. 15. 05. 1988, bytom XXXXX a XXXXX, nar. 24. 05. 1998, XXXXX.  

	Obvinený XXXXX vo svojej výpovedi uviedol, že sa v plnej miere k zavineniu dopravnej nehody priznáva, avšak namieta dĺžku liečenia a práceneschopnosti u poškodených, nakoľko si myslí, že uvedený náraz nebol až taký silný.

	Poškodená XXXXX uviedla, že dňa  21. 04. 2012 bla spolujazdkyňou vo vozidle Peugeot 206, ev. č. MI 323 BK, sedela na zadnom sedadle za vodičom, všetci boli pripútaní bezpečnostnými pásmi. Pred obcou Kriváň v pravotočivej zákrute do ich auta, do zadnej ľavej časti narazilo čierne vozidlo BMW, pričom si udrela pravú nohu. Po nehode bola odvezená do nemocnice na ošetrenie, kde jej zistili pomliaždenie kolena v driekovej časti a že má natrhnutý nervový sval. Domov išla na vlastnú žiadosť, pričom bola práceneschopná od 23. 04. 2012 do 26. 06. 2012 a liečbu ukončila až 03. 08. 2012. 

	Svedok XXXXX uviedol, že dňa 21. 04. 2012 bol spolujazdcom vo vozidle Peugeot 206, pričom sa vracali spolu s rodičmi a sestrou zo Zvolenskej slatiny domov do Michaloviec. Sedel na zadnom sedadle, počas jazdy zacítil náraz do zadnej časti, auto trochu odhodilo, následne obidve vozidlá zastavili. Po náraze ho odhodilo smerom do predu a zranil si brucho a udrel si hlavu do opierky predného sedadla. Cítil silnú bolesť v oblasti rebier, jeho matka na miesto zavolala  políciu aj sanitku. Spolu so sestrou následne odišli na vyšetrenie do nemocnice, kde mu zistili, že utrpel pomliaždenie hrudníka a slabý otras mozgu.

	Svedkyňa XXXXX uviedla, že je majiteľkou OMV Peugeot 206, ev. č. MI XXXXX Dňa 21. 04. 2012 šoférovala vozidlo, pričom pred obcou Kriváň niečo do nej zo zadu narazilo, odhodilo ju do pravej strany, pričom následne ju predbehlo čierne vozidlo, ktoré následne  zaparkovalo vedľa cesty. Keďže videla, že toto vozidlo do nich narazilo, zastavila aj ona. Následne volala políciu. Pri dopravnej nehode neutrpela žiadne zranenie, jej manžel taktiež neutrpel žiadne zranenie. jej syn XXXXX utrpel pomliaždenie hrudníka, slabý otras mozgu. Z miesta nehody bol prevezený do nemocnice v Lučenci. Jej dcéra XXXXX išla v sanitke spolu so synom.
	
	Za účelom ustálenia mechanizmu spôsobu vzniku zranení a stanovenia doby liečenia a práceneschopnosti, bol do konania pribratý znalec MUDr. Julián Tkáč, z odboru zdravotníctvo, odvetvia chirurgia a traumatológia, ktorý v závere svojho znaleckého posudku ustálil, že XXXXX, nar. 15. 05. 1988 utrpela pri dopravnej nehode dňa 21. 04. 2012 pomliaždenie hlavy, pomliaždenie driekovej oblasti, pomliaždenie pravého kolena, pomliaždenie ihlicového nervu s krátkodobou obrnou nervových vlákien, kde stanovil primeranú dobu liečby a dočasnej práceneschopnosti v trvaní 4 týždňov.  Poškodený XXXXX utrpel pri dopravnej nehode pomliaždenie hlavy v čelovej oblasti podvrtnutie krčnej chrbtice a pomliaždenie driekovej oblasti, pričom primeranú dobu liečby a dočasnej práceneschopnosti u neho stanovil znalec na 7 dní. U oboch poškodených neboli ohrození životne dôležité orgány, svojím charakterom nezanechanjú funkčné trvalé následky. Ich skutočná doba liečby a dočasnej práceneschopnosti vedená u všeobecného lekára nebola adekvátna zraneniam vzniknutým pri dopravnej nehode.

	Prečinu ublíženia na zdraví podľa § 157 ods. 1 Tr. zákona sa dopustí ten, kto inému z nedbanlivosti spôsobí ťažkú ujmu na zdraví. 

	Podľa § 123 ods. 3 Tr. zákona, ťažkou ujmou na zdraví sa na účely tohto zákona rozumie len vážna porucha zdravia alebo vážne ochorenie ktoru je porucha zdravia trvajúca dlhší čas.   
	
	Z vykonaného dokazovania v rámci prípravného konania vyplýva, že obvinený XXXXX dňa 21.4.2012 zavinil dopravnú nehodu. S poukazom na kvalifikáciu jeho konania ako prečinu ublíženia na zdraví podľa § 157 ods. 1 Tr. zákona, kde jedným z kvalifikačných znakov je spôsobenie ťažkej ujmy na zdraví, je potrebné poukázať na závery znaleckého posudku MUDr. Juliána Tkáča, znalca z odboru zdravotníctvo, odvetvia chirurgia a traumatológia, ktorý posúdil zranenia poškodených. Tieto zranenia vyhodnotil z lekárskeho hľadiska ako zranenia ľahkého charakteru, pričom stanovil u XXXXX dobu liečenia a práceneschopnosti v trvaní 28 dní a u XXXXX stanovil dobu liečenia a práceneschopnosti v trvaní 7 dní. Pre naplnenie všetkých znakov prečinu ublíženia na zdraví podľa § 157 ods. 1 Tr. zákona je potrebné, aby porucha zdravia trvala dlhší čas, čo je aj podľa ustálenej judikatúry viac ako 42 dní, počas ktorých by závažne ovplyvňovala obvyklý spôsob života poškodeného,  čo však v tomto prípade nebolo preukázané.  

Podľa § 214 ods. l Tr. poriadku prokurátor postúpi vec inému orgánu ak výsledky vyšetrovania alebo skráteného vyšetrovania preukazujú, že nejde o trestný čin, ale ide o skutok, ktorý by mohol byť priestupkom.

XXXXX Maksiho, ktorý sa dňa 21.4.2012 ako vodič  nevenoval plne vedeniu vozidla, zavinil dopravnú nehodu, ktorej následkom bolo spôsobenie zranení poškodených XXXXX a XXXXX a materálnej škody je možné posúdiť ako priestupok podľa § 22 ods. l písm. g/ SNR č. zák. č. 372/90 Zb. o priestupkoch v platnom znení, na ktorého prejednanie je vecne a miestne príslušný Okresný dopravný inšpektorát Zvolen, oddelenie bezpečnosti a plynulosti cestnej premávky a dopravných evidencií.

		

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. František Judiak
prokurátor